# Projekti kirjeldus

Kõikidel inimestel peavad olema võrdsed võimalused ja tingimused hädaabiteenuse saamiseks ning selleks vajame uusi ja innovaatilisi lahendusi. Praegu Häirekeskuses kasutusel olev lahendus, kus abivajajaga suheldakse 112 numbri vahendusel audiokõne või SMS-i teel, ei ole sobilik ega parim lahendus kõikidele sihtgruppidele, eriti arvestades tänapäeva tehnoloogilisi arenguid ja muutuste kiirust. 2025. ja 2027. aastal tuleb kohaldada EL direktiivides (2018/1972, 2019/882) ja rakendusaktis (n: C(2022) 9394) toodud normid, mis sätestavad kohustuse tagada hädaabiteenuse osutamine uutes kanalites (näiteks videokõne, reaalajas tekstiedastus [edaspidi RTT], 112 mobiilirakendused ja teised õigusaktides kirjeldatud rakendused). Videokõne ja RTT peab olema juurutatud 28.06.2025 ning kaasaegne ligipääsetav hädaabiühendus tervikuna 28.06.2027.

Siseministeerium koos Häirekeskuse ja SMIT-iga (edaspidi koos nimetatud *projekti partnerid*) on algatanud projekti „Uue põlvkonna 112: kaasaegne ligipääsetav hädaabiühendus kõigile“ (edaspidi *projekt*), millega analüüsitakse, testitakse ja piloteeritakse uute kanalite lahendusi, kontrollitakse nende rakendatavust (sh õiguslikku) ja turvalisust. Projekti rahastab Riigikantselei ühtekuuluvuspoliitika fondide rakenduskava aastateks 2021–2027 meetmest „Avaliku sektori innovatsioonivõimekuse tõstmine“. Projekti teostaja (edaspidi *pakkuja* või *töövõtja*) leitakse Riigikantselei (edaspidi *hankija* või *tellija*) poolt kahe järjestikuse riigihankega (edaspidi *Riigihange 1. etapp* ja *Riigihange 2. etapp*). Hanked viib läbi Riigi Tugiteenuste Keskus.

# Projekti eeldatav ajakava ja maksumus

|  |  |  |  |
| --- | --- | --- | --- |
| Tegevused | Kestus | Eeldatav ajakava | Eeldatav maksumus (käibe-maksuta) |
| **Projekt – teostatakse 2 hankega** | 14 kuud |  | 750 000 € |
| Riigihange 1. etapp (käesolev):   1. Olukorra ja vajaduste analüüs 2. Lahenduste leidmine turult 3. Videokõne ja RTT testimine, analüüs ja disain | 5 kuud, sh  4 kuud | 01.04.24 - 31.08.24  01.04.24 - 31.07.24 | 250 000 € |
| Riigihange 2. etapp (planeeritav):   1. Lahenduste piloteerimine 2. Realisatsiooni suuna valik 3. Häirekeskuse ja reageerivate ressursside töövoo analüüs ja disain 4. Rakenduskava koostamine | 9 kuud, sh  6 kuud | 01.12.24 - 31.08.25  01.12.24 - 31.05.25 | 500 000 € |

Riigihange „Uue põlvkonna 112: kaasaegne ligipääsetav hädaabiühendus kõigile, 1. etapp (Riigikantselei)“ koosneb kolmest tegevusest, millest esimene „Olukorra ja vajaduste analüüs“ loob ülevaate hetkeolukorrast ja annab sisendi teisele tegevusele ning Riigihanke 2. etapile. Teine tegevus „Lahenduste leidmine turult“ keskendub võimalike lahenduste kaardistamisele, nende hindamiseks raamistiku loomisele ja selle alusel Riigihange 2. etapi piloteeritavate lahenduste väljaselgitamisele. Tegevus annab sisendi Riigihange 2. etapi tegevusele „Lahenduste piloteerimine“, sh vastava tegevuse eelarvestamisele. Kolmas tegevus „Videokõne ja RTT testimine, analüüs ja disain“ keskendub konkreetselt ühele lahendusele, mille jaoks on vajalik nii kõigi Eestis tegutsevate mobiilsideoperaatorite tegevus võimaldades seadmetes juba tootja poolt loodud funktsionaalsuse (videokõne ja RTT) kasutamist hädaabikõnes kui ka Häirekeskuse töövoogude (sh tarkvara, töökeskkonna) muutmist. Esimese ja teise tegevuse teostamiseks on aega viis kuud, kolmanda tegevuse jaoks neli kuud alates lepingu sõlmimisest.

Hankele eelnes kaks turu-uuringut, millest saadud sisendit on arvesse võetud riigihanke alusdokumentide koostamisel. Esimene neist viidi läbi 29. augustil 2023. a. kell 15:00-16:00 SMIT kontoris (Mäealuse 2-2, Tallinn). Sellega soovis hankija turuosalisi eelseisvast hankest teavitada; aru saada, kes võiksid olla turul potentsiaalsed pakkujad; aidata neil mõista hankija ambitsioone, eesmärke ja vajadusi; saada tagasisidet, mis aitaks hankijal koostada tehnilist kirjeldust selliselt, et see oleks arusaadav ja teostatav; innustada turuosalisi oma jõudusid ühendama. Kokkuvõte turu-uuringust asub riigihangete registris riigihanke alusdokumentide koosseisus.

Teine turu-uuring viidi läbi riigihangete registris (viitenumber 271504). Selle käigus küsis hankija neli küsimust: 1. Kas hankija vajadus, töö eesmärk, ülesanded ja oodatavad tulemused on arusaadavad? 2. Kas töö on planeeritud ajaraamis teostatav? 3. Kas töö on planeeritud eelarvega teostatav? 4. Kas nõuded visiooniplaanile ja selle hindamise kriteeriumid on arusaadavad? Turu-uuringule vastas seitse ettevõtet, kellest kolm ütlesid, et nende vastused sisaldavad ärisaladust, mistõttu nende vastused turu-uuringu kokkuvõttes ei kajastu. Turu-uuringu kokkuvõte asub riigihangete registris dokumentide all.

# Riigihanke „Uue põlvkonna 112: kaasaegne ligipääsetav hädaabiühendus kõigile, 1.etapp (Riigikantselei)“ hankeeseme kirjeldus

# Tegevus: Olukorra ja vajaduste analüüs

## Õigusruumist tulenevate nõuete ja piirangute analüüs

**Eesmärk:** teostada EL ja Eesti ligipääsetavusega seonduva õigusruumi võrdlusanalüüs, koostada ettepanekud õigusruumi muutmiseks ning tehniliste nõuete ja soovituste loetelu.

Seonduva EL õigusruumi analüüsis kasutada vähemalt:

* [(EL) 2019/882 direktiiv toodete ja teenuste ligipääsetavusnõuete kohta](https://eur-lex.europa.eu/eli/dir/2019/882/oj?locale=et)
* [(EL) 2018/1972 Euroopa elektroonilise side seadustik](https://eur-lex.europa.eu/legal-content/ET/ALL/?uri=CELEX%3A32018L1972)
* [EL sideseadustiku täiendav Komisjoni delegeeritud määrus C(2022) 9394](https://eur-lex.europa.eu/legal-content/EN/TXT/?uri=pi_com%3AC%282022%299394)
* [EL 2016/679 Isikuandmete kaitse üldmäärus (GDPR)](https://eur-lex.europa.eu/legal-content/ET/TXT/?uri=celex%3A32016R0679)

Seonduva Eesti õigusruumi analüüsis kasutada vähemalt:

* [Elektroonilise side seadus](https://www.riigiteataja.ee/akt/120122022010?leiaKehtiv), [Toodete ja teenuste ligipääsetavuse seadus](https://www.riigiteataja.ee/akt/115062022001), [Isikuandmete kaitse seadus](https://www.riigiteataja.ee/akt/111032023011?leiaKehtiv), [Päästeseadus](https://www.riigiteataja.ee/akt/116122022021?leiaKehtiv), [Korrakaitseseadus](https://www.riigiteataja.ee/akt/114032023029?leiaKehtiv) ja teemaga seotud määrusi (vähemalt [Hädaabiteadete ning abi- ja infoteadete andmekogu põhimäärus](https://www.riigiteataja.ee/akt/117122022015?leiaKehtiv) (HKSOS); [Hädaabiteadete menetlemise kord ja hädaabiteadete menetlemise toimimisele esitatavad nõuded](https://www.riigiteataja.ee/akt/117122022010?leiaKehtiv); [Häirekeskuse põhimäärus](https://www.riigiteataja.ee/akt/117122022007?leiaKehtiv); [Nõuded sideteenuse osutamisele ja sidevõrkude tehnilised nõuded](https://www.riigiteataja.ee/akt/129012022014?leiaKehtiv); [Kiirabi, haiglate, pääste- ja politseiasutuste, Kaitseväe ning Terviseameti kiirabialase koostöö kord](https://www.riigiteataja.ee/akt/105042023016?leiaKehtiv)).

Täiendavalt analüüsida seonduvate tehniliste nõuete osa:

* Välised nõuded ja standardid st vähemalt [ETSI TS 103 479 V1.2.1 (2023-03)](https://www.etsi.org/deliver/etsi_ts/103400_103499/103479/01.02.01_60/ts_103479v010201p.pdf) ja [ETSI TS 103 478 V1.2.1 (2020-03)](https://www.etsi.org/deliver/etsi_ts/103400_103499/103478/01.02.01_60/ts_103478v010201p.pdf)
* SMIT-i „Tehnilised nõuded tarkvaralahendustele“ ja “Tehnoloogiakaart“.

**Tulemus:**

* Ettepanekud õigusruumi sh HKSOS andmekogu põhimääruse muutmiseks. Ettepanekud tuleb esitada kahes osas: videokõne ja RTT juurutamise tähtaja jaoks ja kaasaegse ligipääsetava hädaabiühenduse terviku tähtaja jaoks;
* Arenduseks asjakohaste tehniliste nõuete ja soovituste süstematiseeritud loetelu.

## Häirekeskuse, reageerivate ressursside ja IKT hetkeolukorra ja ootuste kaardistamine

**Eesmärk:**

* kaardistada Häirekeskuse (eraldi päästekorraldaja, logistiku, meediku, operatiivjuhi ja PPA korrapidaja) ning reageerivate ressursside (eraldi kiirabi, politsei, pääste) hädaabiteatega seotud töövoogude ja informatsiooni liikumise hetkeolukord ja ootused ligipääsetava hädaabiteenuse osutamisele;
* kaardistada olemasolev ja lähiajal kasutusse võetav IKT hetkeolukord (sh integratsioonid ning riistvara) ja SMIT ootused ligipääsetava hädaabiteenuse osutamisele.

Koostöös Häirekeskusega koguda kokku ja töötada läbi projekti eesmärgi täitmiseks vajalikud olemasolevad materjalid ning tutvuda Häirekeskuse ja reageerivate ressursside keskkondadega, et saada esialgne ülevaade valdkonna spetsiifikast, ärilistest eesmärkidest, piirangutest, kasutajagruppidest ja nende vajadustest ning teadaolevatest probleemkohtadest. Näiteks läbi järgnevate tegevuste: osapoolte vahelised kohtumised, töövarjutamine töösaalis (päästekorraldaja, logistiku, meediku, operatiivjuhi ja PPA korrapidaja), küsitlus/intervjuu reageerivate ressurssidega (kiirabi, politsei, pääste).

Koostöös SMIT-iga koguda kokku info projekti eesmärgi täitmisega seotud olemasoleva ja lähiajal kasutusse võetavate IKT lahenduste (sh integratsioonide ning riistvara) kohta. Peale Häirekeskuse poolt kasutatavate IKT lahenduste (sh integratsioonide ning riistvara – eelkõige töösaali töökoht, andmekeskus) tuleb hõlmata reageerivate ressursside (kiirabi, politsei, pääste) IKT lahendusi (integratsioone ning riistvara), kui need on projekti eesmärgi täitmisega seotud (ootused muudatusteks seoses ligipääsetava hädaabiteenuse osutamisega).

Täiendavalt kaardistada projekti eesmärgi täitmisega (ligipääsetava hädaabiteenuse osutamisega) seotud IKT alased ootused sh nõuded uute lahenduste ja integratsioonide loomisele.

**Tulemus:**

* Häirekeskuse ning reageerivate ressursside hädaabiteatega seotud töövoogude ja informatsiooni liikumise protsessikirjeldus koos vajalike joonistega ning süstematiseeritud ootuste loetelu.
* Olemasoleva ja lähiajal kasutusse võetava IKT sh integratsioonide ja riistvara kirjeldus ning süstematiseeritud ootuste loetelu koos integratsiooni võimaluste kirjeldustega.

## Abivajajate olemasoleva olukorra ja ootuste kaardistamine

**Eesmärk:** abivajajate (5 sihtgruppi) olemasoleva olukorra ja ootuste (vajadused ja võimalused) kaardistamine hädaabiteenuse ligipääsetavusele.

Koostöös Häirekeskuse, Siseministeeriumi ja SMIT-iga kaardistada vähemalt järgnevate abivajajate sihtgruppide[[1]](#footnote-1) olemasolev olukord (suhtlemiseks kasutatavad rakendused ning suhtlusmeetodid ja kasutatav keel; andmeside kasutamine mobiiltelefonis ja abivahendid) ja ootused (vajadused ja võimalused) hädaabiteenuse ligipääsetavusele[[2]](#footnote-2):

* ühe (liikumispuue, meelepuuded [kuulmis-, nägemispuue], kõnepuuded, vaimupuuded) või mitme puudega inimesed[[3]](#footnote-3);
* teiste Euroopa Liidu riikide erivajadustega inimesed, kes oma koduriigis kasutavad häirekeskusega suhtlemiseks PEMEA standardile ([ETSI TS 103 478 V1.2.1 (2020-03)](https://www.etsi.org/deliver/etsi_ts/103400_103499/103478/01.02.01_60/ts_103478v010201p.pdf) vastavat rakendust[[4]](#footnote-4) ja mida peab olema võimalik kasutada ka Eestis;
* vägivallatseja läheduses olevad ohvrid, eeskätt lähisuhtevägivallaga seotud olukorrad[[5]](#footnote-5);
* tava kõne-sidelahendusi vähe või mitte kasutavad inimesed (eelkõige noored), kes eelistavad suhtlemiseks teisi innovaatilisi lahendusi (n: audiokõnele tekstivestlust) ja/või väldivad või tunnevad ebamugavust võõrastega suheldes, abi paludes;
* võõrkeelne elanikkond, sh Eestis viibivad välisriigi elanikud.

Erinevate sihtgruppide olukorra ja ootuste kaardistamise metoodika (vastavalt sihtgrupiga või sihtgrupiga tegelevate ametkondadega), sh mahu töötab välja pakkuja lähtudes sihtgrupi vajadustest. Koostöös Siseministeeriumi ja Häirekeskusega moodustada töörühmad, koguda kokku ja töötada läbi projekti eesmärgi täitmiseks vajalikud olemasolevad materjalid ning tutvuda abivajaja poolt kasutatavate keskkondade, abivahendite jmt, et töövõtja meeskonnaliikmed saaksid esialgse ülevaate erivajadusest, hädaabiteenuse kasutamisest, selle eesmärkidest, piirangutest, kasutajagruppidest ja nende vajadustest ning teadaolevatest probleemkohtadest.

**Tulemus:**

* Abivajajate (5 sihtgruppi) olemasoleva olukorra ülevaade koos süstematiseeritud ootuste (vajadused ja võimalused) loeteluga.

# Tegevus: Lahenduste leidmine turult

## Hindamiskriteeriumide koostamine

**Eesmärk:** hindamiskriteeriumide koostamine piloteerimisele valitavate lahenduste nõuetele vastavuse hindamiseks.

Olemasoleva olukorra kaardistusest ja ootustest tulenevalt (vt punktid 1.1 – 1.3) tuleb koostada ja esitada Häirekeskusele, Siseministeeriumile ning SMIT-ile hindamiskriteeriumite ettepanek. Ettepanekus tuleb eristada nö jäiku „peab-olema“ vastavusnõudeid ning „võiks-olla“ vastavusnõudeid sh viimaste osas esitada vajadusel hindamisskaala ja metoodika. Koostöös Häirekeskuse, Siseministeeriumi ning SMIT-iga töötada välja lõplikud hindamiskriteeriumid.

**Tulemus:**

* Piloteerimisele valitavate lahenduste nõuetele vastavuse hindamise süstematiseeritud hindamiskriteeriumid[[6]](#footnote-6).

## Partnerite otsimine vajalike lahenduste (olemasolevate/uute) piloteerimiseks

**Eesmärk:** ligipääsetava hädaabiteenuse loomiseks potentsiaalsete partnerite leidmine nii terviklahenduse ja moodulite kui uute lahenduste piloteerimiseks.

Kaardistada turul pakutavate[[7]](#footnote-7) lahenduste (nii terviklahenduste kui moodulite, nt videokõne, RTT, tervikvestlus, nö 112 mobiili-rakendus) pakkujad, koostöö- sh piloteerimise võimalused nendega ning võimalikud piloteerimise litsentsi või muud kulud.

Otsida potentsiaalseid partnereid (k.a. pakkuja ise) nii uute terviklahenduste, moodulite (nt videokõne, RTT, tervikvestlus, automaattõlge, viipekeel, nö 112 mobiili-rakendus) kui uute automaatsete hädaabiteadete edastamise - sh tehisintellektil põhinevate lahenduste (nt kaamera poolt tuvastatud liiklusavarii või rünne, tulekahju, tervisrike jms) piloteerimiseks, tutvustada neile probleemi/võimalusi ning selgitada välja koostöö- sh piloteerimise võimalused ja tingimused.

**Tulemus:**

* Potentsiaalsete piloteerimise partnerite loetelu ja piloteerimiseks pakutavate terviklahenduste või moodulite kirjeldused (hindamiseks vajalikus detailsuses).

## Olemasolevate/uute lahenduste kriteeriumidele vastavuse hindamine

**Eesmärk:** piloteeritavate terviklahenduste ja moodulite ning uute lahenduste valimine.

Olemasolevate terviklahenduste ja moodulite kriteeriumidele vastavuse hindamine, pingerea koostamine ja koostöös Häirekeskuse, Siseministeeriumi ning SMIT-iga valiku teostamine piloteerimiseks.

Piloteerimise valik peab ära katma analüüsi käigus selgunud kasutaja (5 sihtgruppi) poolsed vajadused (nt RTT, videokõne, rändluses olev 112 mobiilirakendus) ja hädaabiteate menetlemiseks olulised funktsionaalsused (nt kontekstiinfo st eeskätt asukohainfo, aga ka nt võimaluse korral tervise- ja objektiinfo edastuse; automaattõlke, viipekeele). Võimalusel piloteeritakse (hange “Uue põlvkonna 112: kaasaegne ligipääsetav hädaabiühendus kõigile – osa 2 tegevustes) kõiki kanaleid ja funktsionaalsusi vähemalt kahe erineva terviklahenduse või mooduli kaudu - hõlmates sh võimalusel integratsioone olemasolevatesse süsteemidesse.

Partnerite leidmisel valida piloteerimisse täiendavalt välja uute automaatsete hädaabiteadete edastamise - sh tehisintellektil põhinevate lahenduste arendajaid, piloteerides võimalusel igas valdkonnas/teemas vähemalt ühte lahendust.

**Tulemus:**

* Piloteerimise partnerite, piloteeritavate terviklahenduste ja moodulite (koos võimalike partnerist tulenevate piloteerimisega kaasnevate kuludega – eelkõige litsentsikuludega) ning uute automaatsete hädaabiteadete edastamise lahenduste loetelu.

# Tegevus: Videokõne ja RTT testimine, analüüs ja disain

## Hädaabiteenuses videokõne ja RTT kasutuselevõtu testimine

**Eesmärk:** hädaabiteenuses 2025.a videokõne ja RTT kasutuselevõtuks vajalike tehniliste eelduste, nõuete ja tegevuste kaardistus.

Koostöös Häirekeskuse, SMIT-i ja mobiilsideoperaatoritega (vajadusel kaasata Tarbijakaitse ja Tehnilise Järelevalve Amet) selgitada välja mobiilsideoperaatorite ja SMIT võimekus võtta hädaabiteenuses kasutusele videokõne ja RTT sh parendada olemasoleva kõnelahenduse heli kvaliteeti.

Viia vähemalt ühe mobiilsideoperaatoriga (võimalusel kõigi kolmega) läbi hädaabi videokõne ja RTT testimine (kui tehniliselt võimalik siis ka ilma SIM kaardita). Tehnoloogiliselt toimub video ja RTT teksti edastas nö tavakõnega koos SIP protokollis. Testimise käigus selgitada välja ja kirjeldada uute lahenduste kasutuselevõtu tehnilised eeldused, nõuded sh vajalikud tegevused/kokkulepped.

Analüüsi ja testimise käigus selgitada täiendavalt välja sobiv heli ja video edastamise koodek lähtudes kaardistatud ootustest ligipääsetavale hädaabiteenusele (n: transkriptsioon, automaattõlge, viipekeeletõlke AI, automaatne ohu tuvastus jne). Vajadusel tuua välja mitu koodekit nö erijuhtude jaoks (kehv andmeside, vana ning vähem koodekeid toetav lõppseade jne). Täiendavalt analüüsida videokõne ja RTT funktsionaalsuse lisandumisel selle mõju olemasoleva kõnejuhtimise kesksüsteemi ja seotud süsteemide (võrk, arvutitöökoht, kasutaja tarkvara/HKSOS) käideldavusele.

**Tulemus:**

* hädaabiteenuses videokõne ja RTT kasutuselevõtuks vajalike tehniliste eelduste, nõuete ja tegevuste kirjeldus sh kohustuslike koodekite soovitus.

## Hädaabiteenuses 2025 a videokõne ja RTT kasutuselevõtu analüüs ja disain

**Eesmärk:** sisendi koostamine 2025 a hädaabiteenuses videokõne ja RTT kasutuselevõtuks vajaliku arenduse ja töökorralduslike muudatuste teostamiseks.

28.06.2025 tuleb hädaabiteenuses kasutusele võtta videokõne ja RTT. Hädaabiteate edastaja peab vastava võimekusega lõppseadme korral (üldjuhul nutitelefon) olemasolul saama 112-le teha tava-kõnele lisaks videokõne sh tava- või videokõne ajal kasutada RTT-d. Tehnoloogiliselt toimub video ja RTT teksti edastas nö tavakõnega koos SIP protokollis.

Teostada videokõne ja RTT kasutuselevõtuks vajaliku arenduse analüüs ja disain. Äri- ja süsteemianalüüsi käigus kirjeldada ärinõuded, koostada kasutuslood, kirjeldada muudetavad/lisanduvad HKSOS süsteemi komponendid ja liidesed (integratsioonid olemasolevate Häirekeskuse, teiste SMIT süsteemide või kolmandate osapoolte süsteemidega) ning info liikumine nende vahel, kirjeldada andmemudeli muudatused ning server-rakenduste muutuvate/lisanduvate teenuste (REST/SSE) kirjeldused.

Disaini käigus koostada videokõne ja RTT kasutamisega seotud kasutajaliidese prototüüp ning testida see läbi valitud lõppkasutajatega. Prototüüp koostatakse Figmas, järgides seal kirjeldatud HKSOS disaini reegleid (töövõtjale antakse ligipääs) ning taas-kasutades vastavaid visuaalseid komponente ning varem loodut (kõnejuhtimise ja kõnede loetelu prototüüp). Prototüübis peab saama läbida (klikitav testimine) kasutuslugude põhivoogusid (selguvad analüüsi käigus – n: videokõne haldus - vastuvõtt / keeldumine (tagasi kõnegruppi)? / pausile-panek / suunamine / konverents / lõpetamine; tava/video-kõnes RTT vestlus; tava-kõnes videokõne alustamine; kõnede loetelus videokõne salvestuse/RTT vestluse vaatamine) ning lisaks kõigis komponentides ära kirjeldada nende visuaalsed variatsioonid s.h. veateadete kuvamine. Analüüs ning seda toetav prototüüp peab olema koostatud koheseks arenduseks vajaliku detailsusega st tulemite üleandmisele järgneb nende kohene realisatsioon SMIT arendusmeeskonna poolt, mille käigus täiendavat detail- või süsteemianalüüsi ega kasutajaliidese disaini ei teostata).

Analüüsida ja kirjeldada videokõne ja RTT kasutuselevõtuga seotud töökorralduslikud muudatusvajadused (sh koolitus, töökeskkond) lähtudes päästekorraldaja, logistiku, meediku, operatiivjuhi ja PPA korrapidaja „rollide“ vaatest.

**Tulemus:**

* 2025 a hädaabiteenuses videokõne ja RTT kasutuselevõtuks vajaliku arenduse lähteülesanne (süsteemianalüüsi ja disaini kokkuvõte koos kasutajaliidese prototüübiga) ja töökorralduslike muudatuste kirjeldus.

# Ajakava ja tööde eest tasumine

Tööd teostatakse paralleelselt, aga antakse üle ja nende eest tasutakse kahes osas:

Tegevuse 3 tulemid tuleb üle anda hiljemalt 4 kuud pärast lepingu sõlmimist.

Tegevuse 1 ja 2 tulemid tuleb üle anda hiljemalt 5 kuud pärast lepingu sõlmimist.

1. Taustainfo leitav 2021. aastal Rakendusliku Antropoloogia Keskuse poolt läbi viidud teiste kasutajarühmade hädaabiteadete edastamise kasutajauuring [↑](#footnote-ref-1)
2. Kaasatud osapoolte kontaktid tagatakse Siseministeeriumi poolt [↑](#footnote-ref-2)
3. 2019-2021 Riigikantselei Ligipääsetavuse rakkerühma ning 2022. aastal Häirekeskuse ligipääsetavuse töögrupi läbiviidud intervjuud kurtide ja vaegkuuljatega [↑](#footnote-ref-3)
4. Üldine kaardistus leitav <https://www.berec.europa.eu/en/emergency-means> [↑](#footnote-ref-4)
5. Taustainfoks Lähisuhtevägivallaga seotud teadmised ja hoiakud päästekorraldajate ja politseinike seas uuringu raport 2023 <https://shorturl.at/cpHOZ> [↑](#footnote-ref-5)
6. Sarnane tegevus on tehtud projekti „Study on Technical Solutions to Ensure Compatibility, Interoperability, Quality, Reliability and Continuity of Emergency Communications in the Union" CNECT/2020/OP/0079 raames [↑](#footnote-ref-6)
7. Vähemalt EENA abimaterjalides kajastatud pakkujate põhjal https://companies.whoiswho.eena.org/ [↑](#footnote-ref-7)